ગળામાં તરસ હોવા છતાં તેને ઉઠાવાની ઈચ્છા ન થઇ. પલંગ પર પડી પડી ઘરમાં જોવા લાગી. પોતાના જ ઘરમાં કંઇક અજાણ્યાપણું લાગી રહ્યું હતું. કંઇક અણગમતી જગ્યાએ આવી ચડી હોય એવું થવા લાગ્યું હતું. એકેક વસ્તુ પર ફરતી આંખોને તે વસ્તુઓનું નિર્જીવપણું ખૂંચવા લાગ્યું હતું. એ જ જૂનીપુરાણી વસ્તુઓ, કપડું ફાટી જવાથી ઢીલી પડી ગયેલી ખુરશીઓ, વાર્નિશ વગરનું મેલું ટેબલ, રજોટાયેલો રેડિયો, જૂના મોડેલની ટાઈમપીસ, અભેરાઈ પર થોડાંક વાસણો, બરાબર ધ્યાનથી જોઈએ તો લાભશુભ વંચાય એવા મોટી ગૂંથેલા વોલપીસ અને એ બધી વસ્તુઓને આધાર આપતી ઊખડી ગયેલા ડિસ્ટેમ્પરવાળી ભીંતો. ઉષાને થયું :